กรุงไทยควงดีแทค ขยายช่องกวาดเรียบภูธร
ภาวะเศรษฐกิจที่ดูจะทรุดมากกว่าทรง ได้ส่งผลให้ภาคธุรกิจหลายแขนงต้องเร่งปรับตัวเพื่อสร้างรายได้ให้มากที่สุด และทำให้หลายธุรกิจที่จากเดิมเคยแข่งขันกันเอง ต้องหันมาจับมือเป็นพันธมิตรกัน เช่น ธุรกิจโทรคมนาคม (เทลโก) ที่พยายามชิงส่วนแบ่งธุรกรรมการเงินมาจากกลุ่มธนาคารพาณิชย์ในยุคโมบายแบงก์กิ้งนั้น ก็ได้หันมาจับมือทำธุรกิจร่วมกันมากขึ้น
30 เม.ย. 2558

ภาวะเศรษฐกิจที่ดูจะทรุดมากกว่าทรง ได้ส่งผลให้ภาคธุรกิจหลายแขนงต้องเร่งปรับตัวเพื่อสร้างรายได้ให้มากที่สุด และทำให้หลายธุรกิจที่จากเดิมเคยแข่งขันกันเอง ต้องหันมาจับมือเป็นพันธมิตรกัน เช่น ธุรกิจโทรคมนาคม (เทลโก) ที่พยายามชิงส่วนแบ่งธุรกรรมการเงินมาจากกลุ่มธนาคารพาณิชย์ในยุคโมบายแบงก์กิ้งนั้น ก็ได้หันมาจับมือทำธุรกิจร่วมกันมากขึ้น
บริษัท โทเทิ่ล แอ็คเซ็ส คอมมูนิเคชั่น หรือดีแทค คือค่ายมือถือรายล่าสุดที่ร่วมเป็นพันธมิตรกับธนาคารกรุงไทย เพื่อขยายช่องทางบริการทางการเงินให้เข้าถึงผู้บริโภคทั่วประเทศที่มีและไม่มีบัญชีธนาคาร ให้ทำธุรกรรมระหว่างกันได้ เพิ่มความสะดวกรวดเร็วมากยิ่งขึ้น
ก่อนหน้านี้ ดีแทคได้เปิดตัว “แจ๋ว” ซึ่งเป็นบริการโอนเงิน รับเงิน และจ่ายบิล เพื่อเจาะกลุ่มลูกค้ากว่า 40% ในประเทศที่ไม่มีบัญชีธนาคาร ให้สามารถทำธุรกรรมได้ง่ายๆ แค่มีเบอร์โทรศัพท์มือถือและบัตรประชาชน ผ่านตัวแทนแจ๋วกว่า 7,000 จุด
แต่ก็ยังพบว่าลูกค้ากลุ่มนี้ยังคงมีความต้องการที่จะทำธุรกรรมทางการเงิน ทั้งการโอนเงิน และรับเงินกับลูกค้าที่มีบัญชีธนาคารด้วย จึงต้องมองหาพันธมิตรที่เป็นธนาคาร โดยจะตอบ 3 โจทย์บริการร่วมกัน คือ 1.โอนเงินจากตัวแทนแจ๋วเข้าบัญชีกรุงไทย 2.โอนเงินจากกรุงไทยไปยังตัวแทนแจ๋ว โดยลูกค้าสามารถไปรับเงินได้ที่ตัวแทนแจ๋วใกล้บ้าน 3.โอนเงินจากตัวแทนแจ๋วไปยังตู้เอทีเอ็มกรุงไทย โดยลูกค้าไปกดรับเงินด้วยตัวเองที่ตู้เอทีเอ็มที่ไหนก็ได้ ไม่จำเป็นต้องมีบัญชีหรือบัตรเอทีเอ็มกรุงไทย
นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย กล่าวว่า ความร่วมมือครั้งนี้เพื่อขยายช่องทางบริการให้ประชาชนในพื้นที่ห่างไกล สามารถเข้าถึงบริการทางการเงินได้อย่างทั่วถึง สะดวกสบาย รวดเร็ว และปลอดภัย ผ่านสาขาของธนาคารกว่า 1,200 สาขา เอทีเอ็มกว่า 9,000 จุด และตัวแทนของดีแทค ในขณะที่เศรษฐกิจกำลังขยายตัวรองรับการเปิดประชาคมเศรษฐกิจอาเซียน (เออีซี)